4 kinders ontsnap uit brandende woning, 2 vroue dood | Netwerk24
01 April 2021 09:58
Vier kinders het Woensdagaand aan die dood ontkom nadat hulle uit hul brandende woning naby Blue Downs, Kaapstad, ontsnap het. Twee volwassenes is in die brand dood.
Die brand het by 'n opgerigte struktuur op 'n erf in Highgate, naby Blue Downs, uitgebreek, waarna die brand na die hoofhuis versprei het.
Jermaine Carelse, woordvoerder van die Kaapstad-metro se brand-en-reddingsdienste, sê twee seuns en twee meisies het uit die brandende struktuur gevlug. "Die lyke van twee vroue is in die puin gevind nadat die brand geblus is."
Vier kinders het Woensdagaand uit 'n opgerigte struktuur ontsnap nadat 'n brand in hul woning in Highgate, Kaapstad, uitgebreek het. Foto: Verskaf
Dit is in hierdie stadium onduidelik wie die twee vroue is.
Volgens Carelse is die stad se brand-en-reddingsdienste om 19:50 na die toneel in Syrus Gate-straat uitgeroep.
Brandspanne van Kuilsrivier, Belhar en die Strand is onmiddellik na die toneel uitgestuur.
"Die brandbestryders het gesien die hele struktuur is besig om te brand toe hulle daar aankom. Die brand was toe besig om na die hoofhuis te versprei," sê Carelse.